Į klausimyną taip pat įtraukiamos papildomos lentelės ir formulės, padedančios patikrinti pateiktų duomenų nuoseklumą, išvengti galimų klaidų arba jas aptikti. Be to, prie klausimyno pridedamos išsamios instrukcijos, kaip jį teisingai užpildyti. Šios priemonės labai padėjo suderinti ir toliau tobulinti valstybių narių Eurostatui teikiamus duomenis.

BNP reglamentu valstybės narės taip pat įpareigojamos perduoti Eurostatui metinę BNP duomenų kokybės ataskaitą (2 straipsnio 3 dalis). Pagrindinis šios ataskaitos tikslas – pateikti Komisijai informaciją apie šaltinių ir metodų, naudojamų rengiant BNP suvestinius rodiklius ir jų sudedamąsias dalis, pakeitimus, padarytus nuo ankstesnio BNP perdavimo. Bendrųjų nacionalinių pajamų ekspertų grupės pavasario posėdyje taip pat susitariama dėl bendro šios ataskaitos turinio ir formato. Ši procedūra taikoma jau daugelį metų, todėl ataskaitos paprastai yra kokybiškos ir suteikia Komisijai ir Bendrųjų nacionalinių pajamų ekspertų grupei būtiną pagrindinę informaciją, reikalingą valstybių narių BNP duomenims ir jų patikslinimams įvertinti.

Valstybės narės atitinkamus BNP klausimyno duomenis kartu su BNP duomenų kokybės ataskaita elektroniniu būdu perduoda naudodamosi viena bendra Eurostato duomenų prieiga (per specialią platformą EDAMIS).

Kadangi BNP reglamentas yra EEE svarbus teisės aktas, ELPA šalys BNP duomenis perduoda taip pat, kaip ir ES valstybės narės. Be to, pagal Susitarimą dėl Jungtinės Karalystės išstojimo iš Europos Sąjungos Jungtinei Karalystei po 2020 m. gruodžio 31 d. toliau taikoma ES teisė, susijusi su ES nuosavais ištekliais iki 2020 finansinių metų, įskaitant atvejus, kai atitinkami nuosavi ištekliai turi būti teikiami, taisomi arba tikslinami po tos datos. Todėl pagal BNP reglamentą Jungtinė Karalystė taip pat perduoda BNP duomenis už laikotarpį iki 2020 m.

2019 m. visos šalys, išskyrus vieną (ES valstybę narę), iki spalio 1 d., t. y. laikydamosi nustatyto termino, pateikė savo 2019 m. BNP deklaracijas. Paskutinė valstybė narė jas atsiuntė spalio 1 d.

2020 m. visos šalys, išskyrus vieną (ELPA šalį), iki spalio 1 d., t. y. laikydamosi nustatyto termino, pateikė savo 2020 m. BNP deklaracijas. Paskutinė ELPA šalis BNP klausimyną atsiuntė spalio 15 d., o kokybės ataskaitą – spalio 28 d.

2021 m. visos 32 šalys pateikė 2021 m. BNP ataskaitas iki spalio 1 d., t. y. laikydamosi nustatyto termino.

2022 m. visos 32 šalys, išskyrus vieną (ELPA šalį), iki spalio 1 d., t. y. laikydamosi nustatyto termino, pateikė savo 2022 m. BNP deklaracijas. Paskutinė ELPA šalis iki nustatyto termino atsiuntė tik BNP klausimyną.

BNP aprašai

Kokybės ataskaita yra skirta pateikti naujausiai informacijai apie valstybės narės metodikos ir BNP duomenų pakeitimus, tačiau visa išsami informacija apie metodus ir šaltinius, naudotus galutiniams BNP įverčiams apskaičiuoti, pateikiama BNP suvestinių rodiklių ir jų sudedamųjų dalių šaltinių ir metodų aprašuose. Remdamasis šiais aprašais Eurostatas vertina valstybių narių BNP duomenų kokybę palyginamumo, patikimumo ir išsamumo požiūriu.

BNP reglamento 3 straipsnyje nustatyta valstybių narių pareiga pateikti Eurostatui BNP aprašą. Jame taip pat nustatyta, kad Komisija, priimdama įgyvendinimo aktus, turi nustatyti aprašo struktūrą ir išsamią rengimo tvarką pagal 2010 m. ESS, taip pat jo atnaujinimo ir pateikimo tvarkaraštį. Be to, 3 straipsnyje nustatyta, kad šiais įgyvendinimo aktais negalima nustatyti didelių papildomų sąnaudų, dėl kurių valstybėms narėms galėtų tekti neproporcinga ir nepagrįsta našta. Be to, aprašas turi atitikti 2010 m. ESS, taip pat reikėtų vengti informacijos dubliavimo ir pertekliaus.

Šie aspektai aptarti Komisijos įgyvendinimo reglamente (ES) 2020/1546, kuris buvo priimtas vadovaujantis pirmiau minėtomis nuostatomis, ir BNP aprašo rengimo gairėse, dėl kurių susitarė Bendrųjų nacionalinių pajamų ekspertų grupė. Visų pirma, kalbant apie aprašų struktūrą, Reglamente (ES) 2020/1546 nurodyta, kad juos turi sudaryti 10 skyrių ir BNP proceso lentelės. Atskiri aprašo skyriai apima šiuos klausimus:

1 skyrius Sąskaitų sistemos apžvalga

2 skyrius Duomenų revizavimo politika ir įverčių revizavimo bei galutinių verčių rengimo tvarkaraštis. Esminis duomenų revizavimas, atliktas po naujausios BNP aprašo versijos

3 skyrius Gamybos metodas

4 skyrius Pajamų metodas

5 skyrius Išlaidų metodas

6 skyrius Balansavimo arba integravimo procedūra ir įverčių tvirtinimas

7 skyrius Tikslinimo dėl išsamumo apžvalga

8 skyrius Perėjimas nuo bendrojo vidaus produkto (BVP) prie BNP